แนวโน้มหุ้นปรับลง
นักวิเคราะห์ประเมินดัชนีเช้าวันนี้แกว่งลง ขาดปัจจัยบวก-ข้อสรุปช่วยกรีซไม่ชัด- ต่างชาติขาย
26 ก.ค. 2555

นักวิเคราะห์ประเมินดัชนีเช้าวันนี้แกว่งลง ขาดปัจจัยบวก-ข้อสรุปช่วยกรีซไม่ชัด- ต่างชาติขาย
นางภรณี ทองเย็น ผู้ช่วยกรรมการผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นเช้านี้น่าจะแกว่งตัวลงเพราะตอนนี้ยังไม่มีปัจจัยบวก อัตราดอกเบี้ยนโยบายยังคงยืนอยู่ที่ 3% เช่นเดียวกับนิวซีแลนด์ และทางฝั่งสหรัฐก็คาดว่ายังไม่เกิด QE3 หลังจากตัวเลขยอดขายบ้านแม้จะลดลงบ้าง แต่ภาพรวมยังเป็นทิศทางที่ฟื้นตัวต่อเนื่องจากปลายปีที่แล้วบ้านทั้งตลาดบ้านเก่าและใหม่ เนื่องจากอัตราดอกเบี้ยอยู่ในระดับต่ำ
ส่วนวิกฤตยุโรป ข้อสรุปที่จะช่วยเหลือกรีซไม่ยังไม่มีความชัดเจนออกมาในขณะนี้ คงต้องรอผลการตรวจสอบกรีซก่อนว่าจะทำแผนรัดเข็มขัดได้หรือไม่ และอาจจะต้องมีการเจรจาปรับโครงสร้างหนี้ใหม่ เช่น Hair Cut เพิ่มเติม เพราะฉะนั้นความเสียหายที่จะเกิดขึ้นกับเจ้าหนี้โดยเฉพาะสถาบันการเงินยังมีอยู่ ปัจจัยนี้ยังกดดันตลาดเงินและอัตราแลกเปลี่ยน และกดดันสินทรัพย์เสี่ยง
อีกประเด็น คือ เรื่องของ fund flow เพราะต่างชาติขายมา 6 วันแล้วและมีโอกาสจะขายอีกเป็นวันที่ 7 เพราะสถิติที่ผ่านมาจะมีการขายต่อเนื่อง 5-7 วัน ส่วนสต็อกน้ำมันของสหรัฐก็สูงกว่าคาด ล้วนแต่เป็นปัจจัยกดดันมากกว่า  
"ถ้าตลาดขึ้นมาน่าจะเป็นเพียงการฟื้นขึ้นมาระยะสั้นและลงต่อ ดัชนีมีโอกาสลงไป test 1,170 จุด" นางภรณี กล่าว